次韻和宋職方北城
作者：劉敞
朝代：宋

paragraphs: 菏澤元通濟，陶邱已近齊。
身紆會稽綬，詔圻武都泥。
求瘼初無術，端居愧擇棲。
萬家嚴壁壘，五雉聳樓梯。
版築人同欲，經營事不迷。
峻防誰敢慢，隆棟可言低。
兵衛森旂戟，軍聲疊鼓鼙。
論詩譏自鄶，肄士取諸暌。
物境晨昏異，賓朋步武躋。
遠烟春漠漠，殘雪晝淒淒。
華髮歡同籍，他年恨解攜。
瓊瑰何足報，埽壁爲君題。